Seija Silfverberg

**Seija Anneli Silfverberg** (oik. **Silfverberg-Koski**; s. 8. huhtikuuta 1935 Vuoksenniska) on suomalainen balettitanssija. Tanssiuran jälkeen hän on toiminut Kansallisbaletissa opettajana ja harjoituttajana.

## Tanssijan ura

Hän oli Kansallisbaletin tanssija vuodesta 1952, solisti 1956–1967 ja ensitanssijatar 1967–1977. Hän haki koulutusta myös ulkomailta Pariisista ja Leningradin Vaganova-instituutista. Uransa aikana Silfverberg esitti yli 100 eri roolia, esiintyi 24 eri maassa ja Kansallisoopperan näyttämöllä lähes 1400 näytöksessä.

Silfverberg on palkittu Pro Finlandia -mitalilla vuonna 1970. 

## Balettipedagogina
Ensimmäisen harjoituttajan tehtävän Silfverberg sai vuonna 1977. Hän oli myös tehnyt tanssijan työnsä ohella hieman opetustyötä Teatterikoulussa 1970-luvun alussa. 

Varsinaisen baletin opetusuransa Silfverberg aloitti syksyllä 1978 tanssijan uransa päätettyään. Hän opetti 15 vuoden ajan yhden tunnin viikossa Kansallisoopperan balettikoulun viimeiselle luokalle karakteritansseja ja perusti myös oman balettikoulun. Koulu sijaitsi 11 vuoden varrella neljässä eri osoitteessa Helsingin keskustan ja Alppilan alueilla. Koulun lisäksi Silfverberg kiersi ympäri Suomea opettamassa leireillä ja opistoissa. Silfverberg sulki balettikoulun, koska hänelle kävi liian raskaaksi hankkia tilojen vuokranmaksuun tarvittavat tulot. Koulu itsessään ei ollut taloudellisesti kannattava.

Vuonna 1989 Silfverberg aloitti opettamaan Kansallisoopperan balettikoulussa naisten klassisia balettiluokkia. Keväällä 2000 hän jäi virallisesti eläkkeelle, mutta on senkin jälkeen tehnyt harjoittajan ja koreografin töitä. Seija Silfverberg oli yksi harvoista opettajista, jotka opettivat karakteritansseja. Klassista balettia hän opetti venäläisen koulun mukaan. Opetustyön lisäksi hän harjoitti vuosien varrella useita tanssijoita, rooleja ja kohtauksia ja suunnitteli elämänsä aikana useita balettikoreografioita. Silfverbergille on myönnetty Kansallisoopperan eläke ja puolikas taiteilijaeläke.

Silfverbergin 65-vuotissyntymäpäivänä 8. huhtikuuta 2000 Kansallisoopperassa pidettiin konsertti, jossa balettioppilaitoksen oppilaat ja Kansallisbaletin tanssijat esittivät eri teoksista kohtauksia, joita Silfverberg oli harjoituttanut.

## Yksityiselämä
Silfverbergin ensimmäinen puoliso oli näyttelijä Alpo Vammelvuo. He menivät naimisiin vuonna 1955 ja saivat saman vuoden heinäkuussa yhden pojan. Suhde päättyi vuonna 1963, kun Vammelvuo teki itsemurhan. Silfverbergin toinen puoliso oli tanssija Seppo Koski. He alkoivat seurustella vuonna 1964 ja menivät salaa naimisiin vuonna 1966 sen jälkeen, kun Koski oli kosinut Silfverbergiä useamman kerran kahden vuoden sisällä.

Seija Silfverberg sai presidentti Urho Kekkoselta monenlaisia huomionosoituksia ja tunnustuksia koko tanssijanuransa ajan. Hän esimerkiksi osallistui Kekkosen aikana Linnanjuhliin yhdeksänä eri vuonna ja sai tältä kirjeitä, juhlakutsuja ja lahjoja. Kekkonen mahdollisesti vaikutti siihen, että vuoden 1970 Pro Finlandia -palkinto annettiin Silfverbergille, sillä Silfverbergin tulkinnan mukaan Kansallisooppera ei ollut sitä hänelle anonut.

## Päätehtäviä
Silfverberg on uransa aikana esittänyt yli 100 eri roolia.
* *[[Joutsenlampi]]*: Odette-Odile (Ivanov-Petipa)
* *Phaidra*: nimirooli (Sylvestersson)
* ''Romeo ja Julia'': Julia (Parlic)
* *[[Gajane]]*: nimirooli (Sylvestersson)
* ''Spartacus'': Egina (Dadiškiliani)
* *Raimonda*: nimirooli (Sylvestersson)
* *Carmen*: nimirooli (Alonso)
* *Bahtšisarain suihkulähde*: Zarema (Zaharov)
* *Kuinka äkäpussi kesytetään*: Katarina (Sylvestersson)
* *Romeo ja Julia*: Julia (Lifar)
* *Ihmeellinen mandariini*: Ilotyttö (Parlic)
* ''Kolmikolkkahattu'': Mylläritär (Lätti)
* *Pessi ja Illusia*: Ristilukki (Sylvestersson)
* *Sininen haikara*: nimirooli (Hagfors)
* *Rakkauden legenda*: Mehmene Banu (Sylvestersson)

## Lähteet

* Halvorsen, Tero: *Seija Silfverberg – ballerina kuin liekki*. Helsinki: Fuga Oy, 2022. .

### Viitteet

## Kirjallisuutta
* Vienola-Lindfors, Irma: Elävät legendat. Seija Silfverberg: tanssimaan syntynyt. *Tanssi*-lehti 3/1994, s. 20.

## Aiheesta muualla
*